Ehdotus NEUVOSTON PÄÄTÖS päätöksen 2011/492/EU voimassaolon jatkamisesta ja sen aiheellisten toimenpiteiden soveltamisen keskeyttämisestä /* COM/2014/0369 final - 2014/0186 (NLE) */





PERUSTELUT Euroopan unioni päätti 31. tammikuuta 2011 aloittaa tarkistetun Cotonoun sopimuksen 96 artiklaan perustuvat neuvottelut Guinea‑Bissaun tasavallan kanssa. Päätös tehtiin vuoden 2010 huhtikuun 1. päivän tapahtumien johdosta. Kyseisenä päivänä ryhmä kapinoivia sotilaita pidätti asevoimien apulaisesikuntapäällikkö, kenraali Antonio Indjain käskystä esikuntapäällikkö José Zamora Indutan sekä Guinea-Bissaun pääministerin Carlos Gomez Juniorin. Tästä kapinasta lähtien asevoimien tosiasiallinen esikuntapäällikkö on ollut kenraali Indjai. Presidentti Bacai Sanha nimitti hänet hallituksen ehdotuksesta virallisesti tehtävään 25. kesäkuuta 2010. Euroopan unioni katsoo, että 1. huhtikuuta 2010 toteutettu kapina ja sen pääasiallisten yllyttäjien nimittäminen sen jälkeen korkeisiin armeijan virkoihin on Cotonoun sopimuksen 9 artiklassa tarkoitettujen olennaisten osien (demokraattisten periaatteiden kunnioittaminen) vakava ja ilmeinen rikkominen ja että kyseessä on sopimuksen 96 artiklan 2 kohdan b alakohdassa tarkoitettu erityisen kiireellinen tapaus. Siksi Guinea‑Bissaun viranomaisille lähetettiin 2. helmikuuta 2011 kirje, jossa heidät kutsuttiin neuvotteluihin. Neuvottelujen avauskokous pidettiin Brysselissä 29. maaliskuuta 2011. Kyseisen kokouksen aikana osallistujat tutustuivat Guinea‑Bissaun tekemiin ehdotuksiin siitä, miten siviilivallan ensisijaisuus taataan asteittain, miten parannetaan demokraattista hallintoa, miten taataan perustuslaillisen järjestyksen ja oikeusvaltioperiaatteen kunnioittaminen ja miten torjutaan rankaisemattomuutta ja järjestäytynyttä rikollisuutta. Guinea-Bissau antoi erityisesti seuraavat sitoumukset: · maaliskuun ja kesäkuun 2009 murhiin liittyvien tutkintatoimien ja oikeusmenettelyjen toteuttaminen ja loppuunsaattaminen täysin riippumattomasti ja asianmukaisissa aineellisissa ja turvallisuuteen liittyvissä oloissa; · turvallisuusalan uudistuksen tehokas täytäntöönpano kansallisen parlamentin hyväksymän strategian ja EU:n YTPP-operaation tuella laaditun lainsäädäntöpaketin perusteella; · armeijan rakenteen uudistaminen sen varmistamiseksi, että korkeisiin komentotehtäviin nimitetään henkilöitä, jotka eivät ole osallistuneet perustuslain vastaisiin tai laittomiin toimiin tai väkivallantekoihin, turvallisuusalan uudistusta koskevan Länsi-Afrikan valtioiden talousyhteisön (ECOWAS) etenemissuunnitelman päätelmien ja suositusten mukaisesti; · yhdessä ECOWASin, portugalinkielisten maiden yhteisön (CPLP) ja/tai muiden kumppanien tuella käynnistettävän turvallisuusalan uudistusta ja poliittisten toimijoiden turvaamista tukevan asiantuntijaryhmän hyväksyminen ja avustaminen; · kansallisten toimintasuunnitelmien laatiminen, hyväksyminen ja tehokas täytäntöönpano turvallisuusalan uudistuksen panemiseksi täytäntöön ja laittoman huumausainekaupan torjumiseksi; · siviili- ja sotilashenkilökunnan hallinnon ja rahoituksen parantaminen sekä toimenpiteet rahanpesun torjumiseksi. Euroopan unioni huomioi edellä mainitut sitoumukset neuvottelujen lopuksi tekemissään päätelmissä. Se kehotti Guinea-Bissaun tasavallan edustajia käynnistämään välittömästi tutkinnan ja oikeusmenettelyt vuoden 2010 huhtikuun 1 päivän tapahtumista, jotta voidaan puuttua rankaisemattomuuden ongelmaan ja ehdottaa yksityiskohtaisempaa aikataulua sitoumusten panemiseksi täytäntöön ECOWASin etenemissuunnitelmassa vahvistettujen määräaikojen mukaisesti. Euroopan unioni päätti 18. heinäkuuta 2011 neuvoston päätöksellä 2011/492/EU hyväksyä aiheelliset toimenpiteet edellä mainittujen sitoumusten toteuttamiseksi, mukaan lukien suunnitelman keskinäisistä sitoumuksista, joita noudattamalla EU:n yhteistyötä Guinea-Bissaun kanssa voidaan vähitellen jatkaa. Osa asevoimista kaappasi 12. huhtikuuta 2012 vallan presidentinvaalien ensimmäisen kierroksen jälkeen. Vaalit pidettiin presidentti Bacai Sinhan tammikuisen kuoleman vuoksi. Väliaikainen presidentti ja pääministeri pidätettiin. Parlamentti- ja presidentinvaalit järjestettiin 13. huhtikuuta ja 18. toukokuuta 2014, kaksi vuotta huhtikuussa 2012 tapahtuneen vallankaappauksen jälkeen. Kaikki kansainväliset tarkkailijat, myös EU:n vaalitarkkailuvaltuuskunta, pitivät näitä vaaleja vapaina ja uskottavina ja ne olivat merkittävä askel kohti perustuslaillisen järjestyksen palauttamista. Neuvoston päätöksessä 2011/492/EU määrättyjen aiheellisten toimenpiteiden soveltamista jatkettiin 15. heinäkuuta 2013 annetulla neuvoston päätöksellä 2013/385/EU yhdellä vuodella 19. heinäkuuta 2014 asti. Komissio pitää tärkeänä, että neuvoston päätöksen 2011/492/EU voimassaolo ei pääty, sillä päätös muodostaa perustan demokraattisen vakauden ja oikeusvaltion edistämiselle Guinea-Bissaussa. Tämän vuoksi komissio ehdottaa määräajan pidentämistä vuodella 19. heinäkuuta 2015 asti. Ottaen huomioon uskottavien vaalien järjestäminen ja jotta neuvottelut demokraattisesti valittujen viranomaisten kanssa voitaisiin aloittaa ja heitä voitaisiin tukea pyrkimyksissä maansa vakauttamiseen, demokratisoimiseen ja kehittämiseen, aiheellisten toimenpiteiden soveltaminen ehdotetaan keskeytettäväksi. Päätelmät Neuvostoa pyydetään edellä esitetyn perusteella hyväksymään liitteenä oleva ehdotusluonnos neuvoston päätökseksi, jolla jatketaan päätöksen 2011/492/EU voimassaoloaikaa, mutta keskeytetään sen aiheellisten toimenpiteiden soveltaminen. 2014/0186 (NLE) Ehdotus NEUVOSTON PÄÄTÖS päätöksen 2011/492/EU voimassaolon jatkamisesta ja sen aiheellisten toimenpiteiden soveltamisen keskeyttämisestä EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen kumppanuussopimuksen, joka allekirjoitettiin Cotonoussa 23 päivänä kesäkuuta 2000[1], jäljempänä ’AKT–EY-kumppanuussopimus’, ja jota muutettiin viimeksi Ouagadougoussa Burkina Fasossa 22 päivänä kesäkuuta 2010[2], ja erityisesti sen 96 artiklan, ottaa huomioon neuvostossa kokoontuneiden jäsenvaltioiden hallitusten edustajien sisäisen sopimuksen AKT–EU-kumppanuussopimuksen[3] täytäntöönpanemiseksi toteutettavista toimenpiteistä ja noudatettavista menettelyistä sekä erityisesti sopimuksen 3 artiklan, ottaa huomioon Euroopan komission ehdotuksen, sekä katsoo seuraavaa: (1) Neuvoston päätöksellä 2011/492/EU[4] saatettiin päätökseen AKT–EU-kumppanuussopimuksen 96 artiklan nojalla käydyt neuvottelut Guinea-Bissaun tasavallan kanssa ja hyväksyttiin kyseisen päätöksen liitteessä eritellyt aiheelliset toimenpiteet. (2) Neuvoston päätöksellä 2013/385/EU[5] muutettiin neuvoston päätöstä 2011/492/EU aiheellisten toimenpiteiden soveltamisajan jatkamiseksi yhdellä vuodella 19 päivään heinäkuuta 2014 saakka. (3) AKT–EU-kumppanuussopimuksen 9 artiklassa esitettyjä olennaisia osia ei edelleenkään noudateta, eivätkä Guinea-Bissaussa vallitsevat olosuhteet takaa ihmisoikeuksien, demokratian periaatteiden ja oikeusvaltioperiaatteen toteutumista. Sen vuoksi on aiheellista jatkaa neuvoston päätöksen 2011/492/EU voimassaoloa yhdellä vuodella. (4) Ottaen huomioon, että 13 päivänä huhtikuuta ja 18 päivänä toukokuuta 2014 pidettiin rauhanomaiset, vapaat ja uskottavat vaalit, jotka ovat merkittävä askel kohti demokratiaa ja vakautta, ja jotta neuvottelut demokraattisesti valittujen viranomaisten kanssa voitaisiin aloittaa ja heitä voitaisiin suoraan tukea pyrkimyksissä vahvistaa demokraattisia instituutioita, edistää kansallista sovintoa ja Guinea-Bissaun sosioekonomista kehitystä, neuvoston päätöksen 2011/492/EU liitteessä vahvistettujen aiheellisten toimenpiteiden soveltaminen olisi keskeytettävä. (5) Tätä päätöstä olisi tarkasteltava uudelleen kuuden kuukauden kuluttua sen voimaantulosta, ON HYVÄKSYNYT TÄMÄN PÄÄTÖKSEN: 1 artikla Pidennetään päätöksen 2011/492/EU ja sen aiheellisten toimenpiteiden voimassaoloa 19 päivään heinäkuuta 2015 saakka. Aiheellisten toimenpiteiden soveltaminen kuitenkin keskeytetään. Aiheellisia toimenpiteitä tarkastellaan jatkuvasti uudelleen ja niiden soveltaminen aloitetaan uudelleen, jos Guinea-Bissaun tilanne heikkenee merkittävästi. Näitä toimenpiteitä on joka tapauksessa tarkasteltava uudelleen kuuden kuukauden kuluttua tämän päätöksen voimaantulosta. 2 artikla Tämän päätöksen liitteessä oleva kirje toimitetaan Guinea-Bissaun viranomaisille. 3 artikla Tämä päätös tulee voimaan päivänä, jona se hyväksytään. 4 artikla Tämä päätös julkaistaan Euroopan unionin virallisessa lehdessä. Tehty Brysselissä Neuvoston puolesta Puheenjohtaja || [1] EYVL L 317, 15.12.2000, s. 3. [2] EUVL L 287, 4.11.2010, s. 3. [3] EYVL L 317, 15.12.2000, s. 376, sopimus sellaisena kuin se on muutettuna EUVL:ssä L 247, 9.9.2006, s. 48. [4] Neuvoston päätös 2011/492/EU, annettu 18 päivänä heinäkuuta 2011, AKT–EU-kumppanuussopimuksen 96 artiklan nojalla Guinea-Bissaun tasavallan kanssa käydyn neuvottelumenettelyn päättämisestä (EUVL L 203, 6.8.2011, s. 2). [5] Neuvoston päätös 2013/385/EU, annettu 15 päivänä heinäkuuta 2013, päätökseen 2011/492/EU sisältyvien Guinea-Bissaun tasavaltaa koskevien aiheellisten toimenpiteiden soveltamisajan jatkamisesta ja kyseisen päätöksen muuttamisesta (EUVL L 194, 17.7.2013, s. 6). LIITE asiakirjaan Ehdotus neuvoston päätökseksi päätöksen 2011/492/EU voimassaolon jatkamisesta ja sen aiheellisten toimenpiteiden soveltamisen keskeyttämisestä Arvoisa Tasavallan Presidentti Arvoisa Pääministeri Brysselissä 29. maaliskuuta 2011 AKT–EU-kumppanuussopimuksen 96 artiklan perusteella käytyjen neuvottelujen jälkeen Euroopan unioni päätti 18. heinäkuuta 2011 neuvoston päätöksellä 2011/492/EU hyväksyä aiheelliset toimenpiteet, mukaan lukien suunnitelman keskinäisistä sitoumuksista, joita noudattamalla EU:n yhteistyötä Guinea-Bissaun kanssa voidaan vähitellen jatkaa. Neuvoston päätöksen 2011/492/EU voimassaoloa jatkettiin 15. heinäkuuta 2013 annetulla neuvoston päätöksellä 2013/385/EU yhdellä vuodella 19. heinäkuuta 2014 saakka. Viimeksi kuluneiden kahdentoista kuukauden aikana, jolloin maan asioista on vastannut väliaikaishallinto, Guinea-Bissau ei ole edistynyt ihmisoikeuksien kunnioittamisessa, rankaisemattomuuden torjumisessa, turvallisuusalan uudistuksissa tai laittoman kaupan, erityisesti huumausainekaupan, torjunnassa, jotka keskinäisiä sitoumuksia koskevassa suunnitelmassa asetettiin EU:n kanssa tehtävän yhteistyön jatkamisen edellytykseksi. Euroopan unioni pitää kuitenkin rohkaisevana sitä, että Guinea-Bissaussa järjestettiin 13. huhtikuuta ja 18. toukokuuta 2014 vapaat, rauhanomaiset ja uskottavat parlamentti- ja presidentinvaalit, jotka olivat merkittävä askel kohti demokratiaa ja vakautta. EU on tämän vuoksi päättänyt, että Cotonoun sopimuksen 96 artiklan nojalla sovellettujen, neuvoston päätöksessä 2011/492/EU vahvistettujen toimenpiteiden soveltaminen keskeytetään, jotta EU voisi yhteistyössä muiden kansainvälisten kumppanien kanssa aloittaa neuvottelut maanne demokraattisesti valittujen viranomaisten kanssa ja tukea heitä suoraan pyrkiessänne edistämään vakautta, sovintoa ja kehitystä maassanne. Euroopan unioni pitää Cotonoun sopimuksen 9 artiklan määräyksiä erittäin tärkeinä, sillä ihmisoikeuksien kunnioittaminen, demokraattiset instituutiot ja oikeusvaltioperiaate muodostavat olennaisen perustan EU:n ja Guinea-Bissaun välisille suhteille. Euroopan unioni seuraa jatkossakin tiiviisti maanne tilannetta. Maallanne on edessään merkittäviä poliittisia ja sosioekonomisia haasteita, mutta olemme vakuuttuneita siitä, että pyritte yhteistyössä kaikkien poliittisten ryhmien kanssa tekemään päätökset, jotka ovat tarpeen sekä talous- ja rahoitusasioissa että niissä ratkaisevan tärkeissä kysymyksissä, jotka liittyvät turvallisuusalan uudistamiseen ja rankaisemattomuuden torjuntaan. Euroopan unioni on edelleen vahvasti sitoutunut kumppanuuteen Guinea-Bissaun kanssa. Tällä Euroopan unionin päätöksellä keskeyttää aiheellisten toimenpiteiden soveltaminen ja jatkaa vuoropuhelua ja yhteistyötä laillisten viranomaisten kanssa on tarkoitus vauhdittaa EU:n ja Guinea-Bissaun suhteiden parantamista ja näin edistää kahdenvälisten suhteiden normalisointia. Guinea-Bissaun 96 artiklan mukaisten neuvottelujen yhteydessä antamat sitoumukset ovat kuitenkin edelleen voimassa, ja Euroopan unioni odottaa maanne hallituksen ryhtyvän kaikkiin tarvittaviin toimiin niiden täyttämiseksi mahdollisimman pian. Euroopan unioni kehottaa kaikkia osapuolia tarttumaan tähän tilaisuuteen edistää demokraattista vakautta ja oikeusvaltioperiaatteen noudattamista sekä ihmisoikeuksien kunnioittamista ja sosioekonomista kehitystä maassanne. Kunnioittavasti Neuvoston puolesta || Komission puolesta C. ASHTON Korkea edustaja || A. PIEBALGS Komission jäsen